정조 8년
甲辰五月二十二日卯時。上御誠正閣。諸承旨持公事。賑恤堂上。備局有司堂上。同爲入侍時。賑恤堂上徐有隣李在簡。備局有司堂上金華鎭趙時俊。行都承旨沈豐之。行左承旨朴祐源。右承旨金思穆。左副承旨趙興鎭。右副承旨金載瓚。同副承旨李文源。檢校待敎李崑秀。記事官沈晉賢。假注書李敬五。記注官金健修。記事官尹行任。以次進伏訖。上曰。係是民事。賑恤回啓。先爲稟達。可也。賑恤堂上徐有隣曰。卽見洪忠監司申大升畢賑狀啓。則以爲本道連歲荐飢之餘。公私儲蓄。擧皆蕩然。一路翳桑之命。萬無拯濟之望。惟我聖上。曲推如傷之仁。深軫若保之念。蠲徭停糴。先使慰安而存接。優劃賑資。俾盡賙恤而濟活。珍藏之頒賜。嶺穀之許移結錢。漁鹽稅之劃下。位太裁減米之添補。隨匱隨救。如哺乳子。遂使累萬顑頷之類。回死樂生。今則賑事已畢。文書磨勘。用下遺在之數。修報都成冊于備邊司賑恤廳均役廳。而守令之治賑俱著。自備最優者。民人之出義願納。私賑五十石以上者。別單修啓。而其外靑陽縣監李璡。尼城縣監沈禧。俱以之次之邑。不藉公穀。捐廩救民。一境稱頌。連山縣監兪漢緯。鎭岑縣監李彦五。捐俸私賑。救活甚多。旣非公賑。則便是格外。而私自拮据。從便接濟之由。已陳歲初開賑狀聞。故依前例。附錄於原啓本末端。至於稷山縣監金履銈。私自賑救。多至七百餘石。勤恤備至。民譽方蔚。而旣與元賑自備有異。故不爲擧論於別單云。而別單中列錄守令賑績。及自備數爻五十石以上。願納私賑人姓名及錢穀數爻。仍請令該廳稟處矣。取考別單。則以爲泰安郡守李壽弘。人旣勤幹。政亦剛確。値兩年荐饑之時。處一路尤甚之地。人有必死之形。穀無可支之策。任民怨而捧糴最優。發吏奸而徵逋居多。歲末私救。非止一再。春後自備。洽過千數。萬餘貧戶。竟無仳㒧。數千飢口。幸免捐瘠。不負分憂。誠爲嘉尙。大興郡守沈載鎭。慈惠之性。撫摩之政。四載居官。一心恤民。治送家眷。粒米不歸私橐。爲慮民窮。醬藿不煩公販。歲前救急。流戶還集。春後均濟。飢口無漏。至有千餘石自備。遂致千餘口全活。惠洽一境。譽播四隣。論其實績。亦所罕比。瑞山縣監李禹鉉。氣局有裕。誠力俱到。新莅弊局。猝當荐饑。已自昨冬。殫竭救濟。及至開春。勤恪賙賑。手執抄飢。吏莫售奸。親往移粟。民實蒙惠。粥米醬藿。躬審親嘗。四千口飢民。竟無顚連。六百石自備。亦能措辦。恩津縣監韓世裕。本自寬裕。重以勤實。始議賑政。已擧條緖。抄飢則不至濫觴。而無一冤漏。分穀則輒加改斛。而必使準給。蚤夜勞心。撫摩殫誠。呴嚅哺啂。旣致千百口全活。艱辛鳩財。亦至六百石。自備私自饋給。不在此中。天安郡守尹翊烈。治有條理。事多勤幹。以孔途至殘之邑。値一路荐饑之歲。不憚燥濕。惟意賙恤。任怨付拔。恐虛實之相蒙。殫誠接濟。慮顚連之爲患。設粥分穀。不欲要譽。捐廩割俸。亦多爲惠。流戶還集。飢口全活。誠力所到。實績難掩。全義縣監李復燮。本自通鍊。重以勤恪。歲値歉荒。意在拯活。抄飢付賑。孜孜著誠。分穀饋粥。井井有規。上下男女。無失次序。疾病老弱。輒先恤撫。捐廩約己。民忘其饑。省野課業。農不失時。願納人洪州嘉善金聲泰。租一千石鹽二十石。西原閑良朴文重。牟租合一千石。瑞山嘉善朴景新。錢一千兩。鴻山折衝李德遇。米二百八石。嘉善崔大鳳。租七十石。舒川前僉知羅後倫。租三百石。幼學李元亨。租六十五石。結城通政嚴馬堂。租一百石。通政嚴興福。租一百石。石城通政白千載。租一百石。定山幼學李光祐。租八十八石。韓山嘉善劉昌福。租六十二石。私賑人公山良人金時金。租五十二石懸錄矣。湖西之得有今日。皆聖上賜也。以歉荒。則兩年之沿野孔慘。以蓄儲。則一路之公私俱空。到處民情。汲汲遑遑。勢將相率入於溝壑。而朝家德意。去益懇摯。先期講確。及時拯濟。自冬徂春。隨匱隨恤。蠲稅停糴。除貢減布。恩綸頻繁於敷心。惠澤洋溢於浹骨。而亦猶曰不足。移粟則泛嶠南之舟。添還則捐惟正之稅。以穀以錢。指不勝摟。而飭賙窮。則先軫朝士章甫。開別巡。則特賜內庫珍藏。疾病有養。童稚皆收。遂使湖以西幾萬生靈。回呻爲謠。出死入生。懷保之仁。普洽六道。拯救之惠。若偏一方。守宰之承藉德意。殫竭心力。係是職分內事。而有勩無酬。亦非奬勵之道。別單修啓守令及原本附陳守令。俱宜有分等褒嘉之典。至於士民之願納私賑。荐饑之餘。出義捐財。其所激勸。不在巨細。而其中納千苞者。納千緡者。連兩年備納者。尤極嘉尙。隨多寡施賞典。在所不已。幷令該曹。考例稟處。賑穀會減會錄。依狀聞施行。何如。上曰。依爲之。出擧條吏曹判書李在簡曰。洪忠監司申大升。畢賑狀啓。善賑守令及願納私賑人。令該曹。考例稟處事。命下矣。泰安郡守李壽弘。捧糴最優。徵逋居多。歲末私救。非止一再。春後自備。恰過千數。萬餘貧戶。竟無仳㒧。數千飢口。幸免捐瘠。道臣論列。自備穀數。俱爲一路之最。其在褒賞之道。似當施以加資之典。大興郡守沈載鎭。粒米不歸私橐。醬藿不煩公販。歲前救急。流戶還集。春後均濟。飢餒無漏。其所自備。又爲千餘石。似當施以準職之典。瑞山縣監李禹鉉。已自昨冬。殫竭救濟。及至開春。勤恪賙賑。手執抄飢。吏莫售奸。親往移粟。民實蒙惠。粥米醬藿。躬審親嘗。其所自備。又爲六百餘石。似當施以璽書表裏賜給之典。恩津縣監韓世裕。抄飢則不至濫觴。而無一冤漏。分穀則輒加改斛。而必使準給。喣嚅哺啂。旣至千百口全活。艱辛鳩財。亦至六百石自備。私自饋給。不在此中。似當施以四品守令除授之典。天安郡守尹翊烈。設粥分穀。不欲要譽。捐廩割俸。亦多爲惠。流戶還集。飢口全活。全義縣監李復燮。抄飢付賑。孜孜著誠。分穀饋粥。井井有規。上下男女。無失次序。疾病老弱。輒先恤撫。捐廩約己。民忘其飢。省野課業。農不失時。兩邑守令。賑績旣如是表著。似當施以陞敍之典。其餘賑邑及私賑邑守令。自備補賑。雖甚可尙。道臣旣不論列。論賞一款。竝置之。而至於稷山縣監金履銈。自備穀爲八百餘石。沔川郡守兪彦銻。自備穀殆近八百石。旣是元賑邑。則不可以道臣之不爲擧論。而全然不論。似當施以表裏賜給之典。願納人洪州嘉善金聲泰。旣過千石。似當施以實職除授之典。西原閑良朴文重。恰滿千石。似當施以加資之典。瑞山嘉善朴景新。鴻山折衝李德遇。舒川前僉知羅後倫。結城通政嚴馬堂嚴興福。石城通政白千載。俱是五百石以下。竝帖加成給。而事係恩賞。自下不敢擅便。恭俟上裁。其中羅後倫。旣經僉知。置之。其餘未滿百石人。令本道。依事目。煙役勿侵。何如。上曰。依爲之。大興郡守沈載鎭。辦穀數爻。雖與泰安爲甲乙。而治績褒啓。實爲一道之最。聞渠年亦已老。特爲加資。瑞山縣監李禹鉉。以尤甚之邑。辦穀如是夥然。治績又足可稱。相當右職調用。沔川郡守兪彦銻。亦爲右職調用。私賑守令中。靑陽縣監李璡。尼城縣監沈禧。四品守令除授。連山縣監兪漢緯。依關東例。兒馬一匹賜給。鎭岑縣監李彦五。上弦弓一張賜給。至於稷山縣監金履銈。元賑自備私賑白給之數。殆近千包。已極嘉尙。而治績亦云卓異。似此守宰。合有別般褒奬之擧。準職除授。可也。出擧條有隣曰。卽見全羅監司趙時偉畢賑狀啓。則以爲本道昨秋歉荒。挽近所無。一路民情。十分遑汲。拯濟之策。茫無津涯。惟我聖上。以北闕宵旰之念。軫南民顚連之患。別諭恩綍。浹民肥髓。保貢蠲布。不恤軍資之匱乏。新舊停還。各隨災實之淺深。宮土之有券。而許作民田。屯稅之無節。而嚴飭京差。代錢代穀。惟民所便。貢馬貢竹。無弊不除。特準四萬結俵災。預劃十萬斛賑資。特停節朔之進獻。又設格外之別巡。以至歲前救急。竝及童稚收養。聖敎至勤於投醪。宸心亶出於哺飢。幾十萬生靈。擧無塡壑之患。咸懷安堵之心。此莫非聖恩攸曁。而爲官長者。悉心奉行。別無優劣之可論。就其中自備三百石以上。富民願納限五十石。姓名穀數。別單以聞。小小願納各民。自臣營從便施賞。富民輩五十石以上願納者。公私賑邑竝九十八人內。千石以上十三人。別單中詳細懸錄。賑資磨鍊。分賑後會錄會減之數。報于備邊司云矣。六道設賑。五處告竣。而矧玆湖南。以國家豐沛之地。阽谷蓷仳㒧之患。百萬生靈。如在漏船。見聞所及。茫無涯岸。及乎敷心之綸載頒。先事之惠遍及。蠲布蠲稅。停糴停貢。災結則準給四萬。穀物則預劃十萬。惟民所利。無物不周。又捐一年內進獻之需。俾作元賑外別巡之資。疾病之類。擧被拯救。童稚之屬。咸在收養。今幸麥農已登。疲氓快蘇。回視秋冬間光景。出水火而奠袵席。猶屬例語。如斯之時。營邑鎭堡之臣。殫誠拮据。悉心奉行。槪可推知。而道伯啓本。旣無勤慢區別之事。自本廳。別無論列之擧。而若其自備數爻。俱在別單。過千石者。乃爲六人。至於士民之私賑願納。殆近百數。而千石以上。爲十三人。其中。又有兩年願納者。此莫非仰體恤民之德意。或盡心割俸。或出義捐財之致。其在酬勞勸後之道。分多少施賞典。在所不已。竝令該曹。取見別單。相考已例。覆奏稟處。賑穀之會減會錄。依狀聞施行。何如。上曰。依爲之。出擧條在簡曰。全羅監司趙時偉。畢賑狀啓中。自備穀守令及願納私賑人。令該曹。取見別單。相考已例稟處事。命下矣。礪山府使安翼濟。租一千石米三十石。其所自備。爲一路之最。其在褒賞之道。似當施以加資之典。益山郡守李東賓。租一千石。寶城前郡守鄭彦衡。租一千石。兩邑守令自備之數。若是夥然。誠甚可尙。李東賓。似當施以準職之典。鄭彦衡。似當施以璽書表裏賜給之典。南平縣監柳曾養。自備穀爲六百四十石零。海南縣監柳仁喆爲六百二十二石。光州牧使李復永爲五百九十六石。珍島郡守李瀁爲五百四十石。上項五百石以上四邑守令。似當施以表裏賜給之典。羅州牧使李廷恢。自備穀爲三百二十四石。茂長縣監趙衍德爲三百石。上項三百石以上兩邑守令。似當施以熟馬賜給之典。三百石以下守令。論賞一款置之。南原府使徐侃修。順天府使李惠祚。雖非元賑邑。自備各穀。恰滿千石。其所捐廩私賑。若是夥然。誠甚可尙。徐侃修。旣有準職除授之特敎。不必更爲覆奏。李惠祚。似當璽書表裏賜給之典。願納人全州將校嘉善張益福。出義補賑。至於二千石之多。全州將校折衝李喆奎。南原幼學金平。鎭安鄕品崔時福。玉果鄕品徐德悌。羅州鄕品金夏九。其所願納。恰過千石。光州前五衛將姜德輝。南平前僉使黃千一。昌平前五衛將金和重。寶城將校折衝朴來迪。光州將校折衝金鎭垕。鄕品金震起。順天將校折衝秋漢澄。願納之數。恰滿千石。宜有褒賞之典。而旣有調用之特敎。竝勿論。長城幼學金文在。願納爲五百石。旣是士人郞。階帖成給。昌平生員高時遇。抄出內外族親。賙給一如官賑。所入穀物。爲三百餘石。敦睦之義。誠甚可尙。此與富民願納有異。道臣。旣有論啓。宜有別般褒奬之道。而旣因特敎調用。則今不必更爲覆奏。其餘願納人。俱是三百石以下。所當帖加成給。而特敎加資。旣有他道近例。竝施加資之典。而事係恩賞。自下不敢擅便。恭俟上裁。未滿百石人。令本道。依事目。煙役勿侵。別單中閫帥邊將。令兵曹稟處。何如。上曰。依爲之。寶城前郡守鄭彦衡。自備穀數。恰滿千數。相當右職調用。南平縣監柳曾養等四人中。陞資者。表裏賜給。餘皆陞品調用。已準職人內三品調用。私賑邑守令南原府使徐侃修。自備雖過千數。私賑與元賑有異。準職除授。可也。出擧條兵曹判書徐有隣曰。今因吏曹判書李在簡。湖南畢賑狀啓覆奏。有閫帥邊將。令兵曹稟處之命矣。取考別單。則全羅前兵使曺學臣。私賑自備穀。爲一千六百四石。前左水使孫相龍。私賑自備穀。爲九百四十石。群山前僉使張成漢。公賑自備穀。爲四十七石。臨淄僉使張泳。公賑自備穀爲一百十三石。會寧浦前萬戶崔德恒。公賑自備穀。爲六十二石。曺學臣孫相龍。其所自備。或洽過千五百石。或殆近千石。帥臣之克體分憂。捐俸賙賑。若是夥然者。誠極可尙。而私賑與公賑有間。張成漢張泳崔德恒。割出薄廩。濟活鎭卒。有足可稱。且係公賑。事面稍異。而考其數爻。則多不過百餘石。小不滿五十石。竝置之。何如。上曰。前兵使曺學臣。前水使孫相龍。各熟馬一匹賜給。臨淄僉使張泳。上弦弓一張賜給。前萬戶崔德恒。前僉使張成漢。殘鎭自備。何拘石數多寡。不張弓一張。賜給。可也。出擧條仍命書傳敎曰。富民之納粟。或私賑。出於激礪義氣。捐財施窮。其志則可尙。其勞則可紀。然流弊或至於勒徵督納。此則纔下別諭。嚴飭諸道。而近見五道賑狀。湖南富民之納粟私賑。至於九十八人。溯考賑廳已例。人數之如是夥然。未之前聞。今番必須按例論賞。可以聳勸他人。昔朱子。論荒政。猶以朝廷之名器。不惜於無功倖得之類。乃反規規焉較計。毫末於饑民口吻之中。至謂之係國家安危。豈非今日所當翫味處乎。二千石願納人全州嘉善張益福。道內善地邊將中準瓜人。今日政。作窠調用。光州前五衛將姜德輝。昌平前五衛將金和重。南平前僉使黃千一。兩年願納。合爲二千石。邊將卽爲調用。其中已經人。京實職調用。千餘石及千石願納人。茂長折衝李喆奎等四人。南原幼學金平等五人。竝依法典。實職調用。如無窠闕。折衝以上。樞銜加設。擬望受點。使之上來謝恩。以爲待窠收用之地。士人則。相當職調用。鄕人則收用之方。令該曹。更爲論理稟處。五百石以下八十五人賞典。亦令該曹。考例參酌稟處。昌平生員高時遇。捐出累百包穀物。內外族親。計日賙給。一如官賑之式。此不媿古人之義門。且聞前伯是高敬命之後孫。亦有聞望云。此等人。不可等閑收用。初仕今日政調用。至於湖西。則富民納粟。比各年數甚不多。而本道荐饑。甚於他路。民産之懸罄。可以推知。然而如是願納。亦足嘉尙。千餘石願納一人。纔因覆啓依施。今日政調用。千石一人。只施加資。有乖法典。加資則勿施。依湖南千石例收用。舒川前僉知羅後倫。近年願納統計。極甚不些。令該曹。待窠收用。竝以此意。分付兩道道臣處。仍令起送之意。一體行會。有隣曰。湖西南畢賑狀啓。千石願納人。實職調用事。命下。而適無見窠。時帶五衛將中。日月稍久。一人。今姑改差。何如。上曰。依爲之。出擧條上曰。取考甲申以後謄錄。則元別單外。亦有論賞之例。而向日覆啓中。三道賑邑賞典。多失照檢。以關東言之。襄陽府使具世勣。淮陽府使李敬養。自備錢穀。至於千數。寧越旌善兩邑私賑之穀。亦至屢百包。而竝不擧論。殊未曉其故也。仍命書傳敎曰。諸道畢賑後。守令邊將。請賞之規。道各異例。或從穀數多寡。或從治績優劣。其最多最優者。別單褒啓。而京司則所宜參互穀數治績。旁考各年已例。無至有勞均賞殊之弊。可也。向日覆啓中。三道賑邑賞典。多失照檢。關東守宰。則九十包至請錫馬。累百包千餘緡。自歸勿論之科。京畿守宰。則百石雖請陞敍。二百石以上。反皆見漏。似因不入於別單。或擧條。未及詳閱元狀本而然。朝家恩典。未免斑駁。攸司難免不審之責。該廳堂上。一倂推考。吏曹堂上。從重推考。更令査考石數。分等稟處。上曰。昨日小東門之自開。事極驚駭。東所衛將。亦不爲無罪。主管鎖鑰。責任不輕。而專不察飭。喉院事。尤不成說矣。建陽以東。雖已付之摠府。而兵判亦不可全然無責。更須申明節目。各別嚴飭。可也。有隣曰。建陽門以東凡事。摠府。例爲次知擧行。而郞廳十二人。初無下隷。自備雇立。僅爲六人。以其無章標之故。不得帶入。每當闕門出入。當夜巡檢之時。借用堂上使令。殆不成樣云。到今門鑰分授之後。尤宜軫念。摠府郞廳雇立使令六人。以有根着人。使之另擇。因爲準此數成給章標。何如。上曰。依爲之。出擧條以政院入直兵曹摠府堂郞宣傳官。請罪啓辭。命書傳敎曰。環潤鑰小之致。似無他奸情。初更之事。夜分後始乃來告。已極駭然。草記來呈。又在四更後。不可無罪。入直堂上罷職。郞官異於堂上。昌慶宮巡檢。亦非所關。勿論。入直摠管。則多是老病人。不足深責。遞差。草記遲滯罪。不在郞官。亦爲勿論。其中發巡郞官。査問拿處。只當回告形便。豈敢以抑逆之說。徑先發口。當該宣傳官。令兵曹決棍。以懲日後。可也。仍命諸承旨。讀公事。豐之等。進讀公事訖。上命備堂先退。命書傳敎曰。日前對辭。以口傳之。故未能諦悉。大抵禁將事。萬萬駭然。向日飭墨未乾。有此三名漂沒之擧。其委折。自政院。卽爲問啓。數昨提問之後。方欲處分。則所當俟勘之不暇。而乃敢冒呈草記。有若無故之人。此亦宜問之一端。此意一體。問啓。又命書李敬倫黃昇源李顯靖疏批。命退。承史以次退出。